ការសម្ភាសន៍របស់អ្នកមីងសៅ អូន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសៅ អូន

***ពត៌មានសង្ខេបរបស់អ្នកមីងសៅ អូន***

*សព្វថ្ងៃនេះអ្នកមីងសៅ អូនមានអាយុ៥២ឆ្នាំហើយ គាត់មានស្រុកកំណើតនៅភូមិដំរីកូន ស្រុកសូនិគម ឃុំពពាល ខេត្តសៀមរាប។ គាត់មានបងប្អូនចំនួន៧នាក់ ហើយគាត់ជាកូនទី៣ក្នុងគ្រួសារ។ កាលពីក្មេងគាត់មិនបានទៅរៀនសូត្រឲ្យជាប់លាប់ទេដោយសារតែគាត់ត្រូវមើលថែប្អូននិងជួយការងារឪពុកម្តាយ។ នៅឆ្នាំ១៩៩២ បន្ទាប់ពីគាត់មានក្រុមគ្រួសារហើយកំពង់មានទំងន់ផងនោះ គាត់បានជាន់មីងដាច់ជើងម្ខាងពេលដែលគាត់ទៅចំការឆ្ងាយពីផ្ទះ។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់  
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoranlhistory.byu.edu](http://www.cambodiaoranlhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់  
សម្ភាសន៍របស់មីងចូលទៅក្នុងវេបសាយរបស់សាលាទេមីង?  
ខ៖ យល់ព្រមដាក់ទៅ។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី១៩ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំសៀមរាប ស្រុកសៀមរាប  
 ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ឈ្មោះកំណើតដែលខ្ញុំកើតមកវាមាន២ ប៉ុន្តែគេហៅតែសៅ អូនណឹងឯង។

ក៖ សៅ អូន?

ខ៖ ចាស គេហៅអូន ប៉ុនគេហៅឈ្មោះស្រីអូន ប៉ុន្តែម៉ែខ្ញុំឈ្មោះអឿននោះ ចាសទៅម៉ែខ្ញុំគាត់អឿន គាត់ដាក់ខ្ញុំឈ្មោះអូន ដល់ពេលឪពុកខ្ញុំឈ្មោះសៅ ត្រកូលខ្ញុំពិតគឺសៅអូនណឹងឯង។

ក៖ ឈ្មោះក្នុងអត្តសញ្ញាណប័ណ្ឌឈ្មោះ សៅ អូន?

ខ៖ ចាស សៅ អូន បញ្ជីរគ្រួសា អត្តសញ្ញាណប័ណ្ឌ សំបុត្រកំណើតគឺសៅ អូនទាំង  
អស់។

ក៖ បាទអ្នកមីង ចុះអ្នកមីងមានឈ្មោះហៅក្រៅទេចឹង?

ខ៖ មានឈ្មោះរ៉ម ខាងក្រៅ ប៉ុនគេអត់ដែលហៅ គេហៅរ៉មដែរភាគច្រើនគឺបងប្អូនហៅរ៉មណឹងឯង ចាស បើកំណើតគឺសៅ អូន។

ក៖ ចុះមកដល់ឆ្នាំនេះអ្នកមីងមានអាយុប៉ុន្មានហើយមីង?

ខ៖ ៥២ឆ្នាំហើយ។

ក៖ ចុះអ្នកមីងនៅចាំថ្ងៃខែឆ្នាំកំណើតមីងបានទេ?

ខ៖ ខ្ញុំអត់សូវដែលចាំបានប៉ុន្មាន ខ្ញុំដឹងតែខ្ញុំកើតឆ្នាំ៧០។

ក៖ ១៩៧០?

ខ៖ ចាស ឆ្នាំ១៩៧០ ចាសឆ្នាំចរ។

ក៖ ចុះអ្នកមីងមានស្រុកកំណើតនៅឯណាដែរអ្នកមីង?

ខ៖ ស្រុកកំណើតនៅភូមិដំរីកូន ស្រុកសូនិគម ឃុំពពាល ខេត្តសៀមរាប។

ក៖ ចុះេហតុអីអ្នកមីងមកនៅចុងឃ្នៀសនេះដែរ?

ខ៖ ចេះតែមកតាមប្តី ប្តីនាំមក ចាសដល់មកទៅក៏ប្តីនោះងាប់ទៅ ចាសប្តីងាប់ទៅក៏មានកូនស្រីមួយ ចាសនេះឯងប្តីគេនោះតែកូនស្រីគេទៅធ្វើការនៅភ្នំពេញ ធ្វើសំណង់.

ក៖ ចឹងអ្នកមីងមកនៅទីនេះប្រហែលប៉ុន្មានឆ្នាំហើយ?

ខ៖ យូរហើយមកតាំងពីកូនខ្ញុំបានអាយុ៦ឆ្នាំឥឡូវអាយុវាបាន៣០ឆ្នាំហើយ។

ក៖ ២០ឆ្នាំជាងហើយ?

ខ៖ ចាស ២៤ឆ្នាំហើយ។

ក៖ ចុះអ្នកមីងមានបងប្អូនចំនួនប៉ុន្មាននាក់ដែរ?

ខ៖ បងប្អូនខ្ញុំមាន៧នាក់ តែគេនៅឆ្ងាយៗមាននៅមួយនៅ១១៣ ក្រោយសាលាឃុំប៉ុន្តែឥឡូវគេទៅធ្វើការនៅកំពង់សោមអស់ហើយ នៅតែឯងទេឥឡូវនៅតែឯងម៉ង់ៗទេ។

ក៖ ចឹងបងប្អូនអ្នកមីងស្រីប៉ុន្មាន ប្រុសប៉ុន្មាន? ហើយអ្នកមីងជាកូនទីប៉ុន្មានដែរ?

ខ៖ ខ្ញុំកូនទី៣ ប្រុសតែ១ទី១ទេ ស្រី៦នាក់។

ក៖ ចុះសព្វថ្ងៃបងប្អូនអ្នកមីងនៅរស់ទាំងអស់គ្នាតើអ្នកមីង?

ខ៖ នៅរស់ទាំងអស់។

ក៖ ចឹងអ្នកមីងអាចជួយរៀបរាប់ប្រាប់ឈ្មោះបងប្អូនទាំងអស់របស់អ្នកមីងបានទេ? តាំងពីបងគេរហូតដល់ពៅគេណា?

ខ៖ ចាស ទី១ឈ្មោះ សៅ សឹម ចាសទី២ សៅ សារីម ទី៣សៅ អូនខ្ញុំណឹងឯង ចាសទី៤សៅ សុខន ទី៥សៅ សុខុម ទី៦សៅ សុខា ទី៧ងាប់មួយតែយើងហៅថា យើងថារៀបប៉ុន្តែវាងាប់នៅតូចដែរកូនង៉ាយើងអត់បានដឹងថាឈ្មោះអីទេ ចាសខ្ញុំដឹងតែ៧នាក់ណឹងឯង ងាប់នៅតូចប៉ុន្តែឥឡូវនៅតែ៦នាក់ទេស្រី៥ ប្រុស១ ចាសនៅរស់ទាំងអស់។

ក៖ ចុះសព្វថ្ងៃណឹងពួកគាត់រស់នៅឯណាដែរមីង?

ខ៖ ខ្លះនៅថៃ ខ្លះនៅខេត្តព្រះវិហារ២ អីភ្លេចមែនភ្លេចសៅ សារ៉ុនមួយទៀតបងប្អូនច្រើនជ្រុលទៅវាភ្លេច ត្រូវហើយលោកគ្រូ៧នាក់ណឹងឯងសៅ សារ៉ុនមួយ ទី៤មីនោះ ចាសទី៣ខ្ញុំទៅ ទី៤មីសៅ សារ៉ុន បានទី៥សៅ សុខន ទី៦សៅ សុខុម ទី៧សៅ សុខានៅក្រោយសាលាឃុំចាសខ្ញុំភ្លេច។

ក៖ ចឹងនៅចុងឃ្នៀសនេះប៉ុន្មាននាក់ដែរ?

ខ៖ នៅចុងឃ្នៀសនៅតែ២ទេ ២គ្រួសារទេ ខ្ញុំនិងប្អូនពៅខ្ញុំមួយណឹង។

ក៖ ចុះអ្នកមីងនៅចងចាំសាច់រឿងអ្វីខ្លះដែរកាលពីក្មេងៗ មីងធ្លាប់បានធ្វើអ្វីខ្លះដែរជាមួយបងប្អូនអ្នកមីង?

ខ៖ ធ្វើនោះបានធ្វើអីលោកគ្រូ មានតែធ្វើស្រែ នាំបងប្អូនរកស៊ីកាប់អុសកាប់អី កាប់អុសម៉ែត្រលក់ខ្លះទៅ ដើរធ្វើស្រែធ្វើចំការ ដើរស៊ីឈ្នួលគេខ្លះទៅយើងអត់ ចាសយើងអត់ឪពុកម្តាយលែងលះគ្នាតាំងពីជំនាន់ទាហាននោះលន់ នល់ ម្តាយមេម៉ាយនោះ ចេះតែរកស៊ីចិញ្ចឹមបងប្អូនទៅតិតក់ៗយើងរាងទ្រើសជាងគេយើងចេះតែចិញ្ចឹមអាតូចៗក្រោយឲ្យធំទៅ ចាសប្រវិត្តវាអត់ អត់ហើយលោកគ្រូរកស៊ីចឹងឯងទាំងបងទាំងប្អូន ប្រវិត្តខ្ញុំលំបាកណាស់ ក្រជាងគេហើយអត់មានឪពុកចិញ្ចឹម។

ក៖ បាទអ្នកមីង ចុះកាលអ្នកមីងនៅក្មេងអ្នកមីងបានទៅរៀនទេអញ្ចឹង?

ខ៖ អត់ អត់ដែលបានរៀនផងនៅយោលប្អូន ម្តាយទៅធ្វើការហើយនៅមើលប្អូនតូចៗ ម្តាយទៅស៊ីឈ្នួលគេទៅ ម្តាយជួនកាលឆ្លៀតទៅធ្វើការខ្លួនឯងខ្លះទៅ ទៅនៅយោលប្អូននៅចាំផ្ទះ អត់ដែលបានទៅរៀនទេទៅរៀនបានបន្តិចៗព្រោះសាលាឆ្ងាយផង នៅក្មេងនៅតូចពេកមិនដឹងទៅរៀនឯណាផងចេះតែនៅមើលតែប្អូន ដល់ធំស្តាយក្រោយឥឡូវអត់ចេះអក្សរនិងគេ។

ក៖ អត់ចេះអក្សរទេសព្វថ្ងៃ?

ខ៖ ចាស ចេះដែរគ្រាន់តែលេខតិចតួចយើងចេះគ្រាន់តែមើលបានខ្លះណាលោកគ្រូ ប៉ុន្តែដូចមិនចេះម៉ង។

ក៖ អឺ ចឹងនៅសម័យប៉ុល ពតអ្នកមីងមានអាយុប៉ុន្មានឆ្នាំដែរអ្នកមីង?

ខ៖ ៩ឆ្នាំហើយ ៩ឆ្នាំប៉ុណ្ណេះ មើលយើងកើត៧០ដល់៧៩ ៩ឆ្នាំ អេ៧៩ ទេមិនមែនទេទាល់តែ៧៩បានបាន៩ឆ្នាំ កាលជំនាន់អាពតមិនមែនខ្ញុំរាងភ្លេចដែរលោកគ្រូមិនសូវចាំវាចាំបានត្រង់ថាភ្លេចឃើញគេហៅប្រជុំឃើញគេមកហៅបងៗយកទៅធ្វើ អីជីព្រែក ចាសហើយទៅឲ្យទៅលើកណ្តាប់ ឲ្យគេជួយបណ្តេសគ្រាប់ពោត រើសគ្រាប់សណ្តែកអានោះធ្លាប់ដឹងទ្រួសៗដែរវានៅតូចនោះ ចាសយើងអត់សូវដឹងវាបែកបាក់បងប្អូន បងៗរាងទ្រើសៗគ្រាន់គេយកទៅអស់ទៅ តែខ្ញុំនៅរាងស្ទើរតិចគេទុកឲ្យនៅជុំម៉ែទៅជាមួយអាប្អូនតូចៗ ចាសហើយដល់ពេលគេហៅឲ្យទៅចញ្រ្ចាំត្រធាងខែត្រទៅចញ្រ្ចាំនិងគេត្រឡាប់ត្រឡួសទៅកាប់ ទៅជួយអូសគេ ចុះយើងទៅបើយើងមិនហា៊នទៅខ្លាចគេអត់ឲ្យបបរស៊ីនោះចេះតែទៅៗ មកវិញទៅគេឲ្យបបរមួយកូនចានប៉ុនៗនេះទៅយើងហ៊ុតទៅ ហូបទៅទម្រាំម៉ែយើងមកវិញបានលួចលាក់មកតាមចង្កេះសំពត់មានដំឡូង មានទុំចេកអីយកមកផ្ញើទៅណារស់ទៅទៀតទៅ ចាសប្រវិត្តកំសត់ណាស់ខ្ញុំ ថាម្តាយទៅធ្វើការបាត់នាំបងប្អូនតូចៗកាប់អាគុលចេកនេះ ស្ងោរណា ចាសបើមិនស្ងោរស៊ីបើវាគ្មាននោះ ចេះតែនាំបងប្អនស្ងោរឲ្យផុយជ្រលក់អំបិលស៊ីទៅទម្រាំតែម៉ែមកវិញល្ងាច នោះឯងវាដឹងទ្រួសៗត្រង់ណឹងតិចៗដែរវាមិនសូវដឹងច្បាស់ យើងអាយុ៩ឆ្នាំយើងនៅស្ទើរដែរ មិនសូវដឹងច្បាស់ តែខ្ញុំដឹងច្បាស់ត្រង់តែបបរនោះរួមហើយ បបរចែកគ្នាម្នាក់មួយវែកៗ ទាល់តែថ្ងៃម៉ោង១០ ១១ ១២ បានគេឲ្យស៊ីមួយវែកណឹងឯង ហ៊ុតទៅ យើងដណ្តើមចានទាន់គេក៏ទាន់ដណ្តើមមិនទាន់ក៏យើងអត់ទៅណា ដេកអត់បាយទម្រាំម៉ែមកទៅណាម៉ែយើងទៅធ្វើការបាត់ ភ្លឺឡើងម្តាយទៅបាត់ទៅយើងទុកឲ្យនៅកន្លែងសហករណ៍ណឹងទៅ មើលកូនឲ្យគេខ្លះទៅ ម្តាយគេរើសគ្រាប់សណ្តែកយើងមើលយោលអាតូចៗដែលកូនង៉ារក្រហមងៀលៗគេទុកឲ្យរើសគ្រាប់សណ្តែក គ្រាប់ពោត ចាសធ្លាប់ដឹងត្រឹមនោះឯងទ្រោះៗខ្លះ បើបាយមិនដែលស្គាល់ជាតិទេទាល់តែ៧៩យួនវៀតណាមចូលហើយបានមានបាយស៊ី អានោះក៏ដាច់ដែរនោះដាច់មែនទែន មានបន្តិចបបរលាយដំឡូង លាយដើមចេកលាយអីឲ្យកូនស៊ីខ្លះដែរណឹង ទម្រាំតែយើងមានការងារធ្វើបានមានធ្វើស្រែធ្វើចំការខ្លួនឯងបានតិចតួចណឹង ចាសដឹងតែប៉ុណ្ណឹងឯងអារឿងទៅមុខទៀត ពីមុនៗមកខ្ញុំមិនសូវដឹងទេ ដឹងជិតដល់ចប់ណឹងឯង។

ក៖ ចុះអ្នកមីងនៅចាំទេថាថាជម្លៀសទៅ អ្នកមីងចេញពីសៀមរាបទេឬក៏នៅសៀមរាបណឹងទេ?

ខ៖ នៅតែក្នុងភូមិនោះឯងកំណើតកើតមកក៏ខ្ញុំធំក្នុងភូមិណឹងអត់មានជម្លៀសទៅណាទេ។

ក៖ អត់ជម្លៀសទេ?

ខ៖ ចាសអត់មានជម្លៀសទៅណាទេ មានតែគេអ្នកជម្លៀសចេញអញ្ចេះ មានគេជម្លៀសកាត់ កាត់តាមភូមិណឹងឯងទៅនៅឯលើអាខ្លះគេចេញមកអញ្ចេះវិញចេះទៅ ចាសបើភូមិដែលខ្ញុំកើតកំណើតដែលខ្ញុំកើតខ្ញុំអត់បានជម្លៀសទៅណាទេនៅជាប់ណឹ ឲឯង មិនដល់១៥០គ្រួសារទេ តិចទេ អត់មានទេហើយស្រុករាងព្រៃដែរស្រុកខ្ញុំពីដើមវាព្រៃណាផ្លូវលំតូចទេ។

ក៖ ចុះកាលណឹងគេអត់មានប្រើឲ្យអ្នកមីងទៅកាប់ត្រធាងខែត្រ ឬក៏រើសអាចម៍គោអីទេ?

ខ៖ ប្រើណឹងណាដែលយើងនៅតូចគេឲ្យទៅរើសអាចម៍គោ ដាក់ជី ឲ្យយើងកាប់ត្រធាងខែត្រមកចញ្ច្រាំដាក់អាអណ្លុងជីគេធំៗនោះ យើងអត់ធ្វើគេអត់ឲ្យយើងហូបបាយ ហូបបបរទេ អត់ឲ្យហូបទេ ខ្ញុំដាច់២ ៣សងធ្លាប់ដឹងចុះយើងនៅមានប្អូនមើលផងអាល័យតែទៅកាប់និងគេទុកប្អូនចោលមីទី៤នោះ ទុកចោលមីប្អូនទៅខ្លាចមីប្អូនធ្លាក់អណ្តូងធ្លាក់អីអត់ហ៊ានទៅអោបប្អូនទៅជាមួយកាប់បានតិចតួចគេសំឡុតគេអត់ឲ្យយើងស៊ីបាយទេ ខ្ញុំស្គាល់អ្នកមិនឲ្យស៊ីឥឡូវងាប់ហើយអ្នកស៊ីខ្ញុំចំណាំបាយរហូតអ្នកនេះមិនឲ្យបាយខ្ញុំស៊ី ទាហានសហករណ៍ខ្ញុំស្គាល់ទាំងមុខប៉ុនទើបតែងាប់ដែរ ខ្ញុំថាតែកណ្តាលមុខតើខ្ញុំចំណាស់រាងខ្លួនហើយខ្ញុំថាឲ្យតាឯងណា ជំនាន់ប៉ុល ពតមិនឲ្យខ្ញុំស៊ីបាយទេ ពេល៣ខែប៉ុន្មានថ្ងៃមិញអត់ឲ្យខ្ញុំស៊ីបាយ ស៊ីបបរទេ ខ្ញុំអត់បានកាប់ត្រធាងខែត្រឲ្យច្រើន អត់ឲ្យខ្ញុំស៊ីបានខ្ញុំកាប់បានតិចអត់ឲ្យខ្ញុំស៊ីបាយអត់ឲ្យស៊ីបបរទេ គាត់អត់លឺមាត់ទេ ខ្ញុំថាឲ្យកណ្តាលមុខខ្ញុំចំណាំ យីមីនេះប៉ុនចាំ យីអាយុមិនទាន់ទាន់ឯណាខ្ញុំចំាណាំបានណាធ្វើបាបខ្ញុំ ខ្ញុំធ្លាប់ដឹងតែវាអត់ងាប់ អត់មានឪពុកឯណាឪពុកខ្ញុំទៅធ្វើទាហានលន់ នល់បាត់ខេត្តឧត្តមានជ័យនោះ ទុកកូនរហង់នៅឯផ្ទះ កូនៗអាបងៗ២នាក់រាងទ្រើសគេយកទៅដាក់សហការណ៍ឆ្ងាយ ឲ្យជីកព្រែកជីកអីណារែកដីដាក់ទំនប់ឯណានោះ ក៏នៅតែតូចៗជាមួយម៉ែ ម៉ែភ្លឺឡើងគេឲ្យម៉ែចេញទៅធ្វើផ្សេងដូចតូចៗដូចខ្ញុំតូចប៉ុនៗនេះគេឲ្យទៅមើលកូនង៉ានៅកន្លែងសហករណ៍គេដាំបាយរួមគេដាំបាយនោះ នៅយោងកូនឲ្យគេខ្លះជួយរើសគ្រាប់សណ្តែកមកឆ្លៀតពេលណឹងឲ្យយើងទៅជួយកាប់ត្រធាងខែត្រយកចញ្ច្រាំដាក់ ចេខ្ញុំដឹងច្បាស់គេហៅប្រជុំទៅ យើងក្មេងក៏គេប្រើយើងដែរ។

ក៖ ប្រើទាំងអស់។

ខ៖ ចាសប្រើទាំងអស់ មួយខែគេបើកអាវយឺតខ្មៅឲ្យយើងមួយយើងអត់ធ្វើគេបកយកពីខ្លួនយើងវិញក៏មានដែរ បងខ្ញុំគេបកយកវិញយំអើយយំចង់បានអាវខ្មៅដៃខ្លីមួយប៉ុណ្ណេះណា យកមកហើយដឹងបងខ្ញុំរត់មកផ្ទះនោះគេថាមកយកខោយកអាវទៅវិញថាយំអើយយំអោបខោអាវ ខ្ញុំថាឲ្យទៅគេវិញទៅខ្លាចគេសម្លាប់ចោល សុខចិត្តអត់ទៅស្លៀកចុះយើងក្រស្លៀកតែខោខ្លីប៉ុនៗនេះ ចាសវេទនាណាស់ គ្រួសារដូចថាគេអ្នកប្រធានសហករណ៍ គេអ្នកនៅនោះ សុទ្ធតែកន្លែងគេធំអញ្ចេះទៅគេ គេមានបងប្អូនខ្សែបណ្តាញគេមានខោគេមានអាវស្លៀកទៅណា យើងអ្នកអត់មានខ្សែបណ្តាញមេកើយគេក៏អត់ទៅ ចាសដូចថាគេមានកូនគេម្នាក់បងប្អូនគេធ្វើកងឈ្នបម្នាក់អញ្ចេះ ឬក៏ជាប់ខ្សែនិងប្រធានភូមិឬជាប់និងប្រធានសហករណ៍ណឹងគេស៊ីឆ្អែតហើយ គេបានស៊ីឆ្អែតហើយយើងអត់ហើយចាស បើយើងលួចបានមកអង្ករអីឈើព្រៃលួចបានដាំយប់អញ្ចេះគេដឹង គេលើកលែងក្មេងឲ្យព្រោះអ្នកអាងស្រុកជាមួយគ្នាគេលើកលែងក្មេងឲ្យ បងខ្ញុំទៅលួចអង្ករបានគេតាមទៅចាក់បាយចោលអត់ឲ្យស៊ីទេ ជីកអណ្លុងចាក់ចោលអត់ហ៊ានស៊ីបាយ កាយបានក៏លប់នៅដីណឹងឯង ចោលអត់ហា៊នស៊ីគេខ្លាចគេសម្លាប់មួយពូជ ឆ្នាំងចានទាំងប៉ុន្មានគេយកអស់អត់ឲ្យយើងមានទេ អត់ឲ្យយើងមានទេលោកគ្រូអត់មានឲ្យស្លាបព្រារត្រឹមតែប៉ុណ្ណេះទេហូបបាយតែស្លឹកត្នោត ដែលហូបបរហ៊ុតទឹកបបរនិងស្លឹកត្នោតទេ កាត់ស្លឹកត្នោតធ្វើស្លាបព្រារបាយមួយកូនចានកង្កឹះ ទឹកបបរលាយត្រកួនក៏យើងហ៊ុតអាណឹងឯងទៅ ហ៊ុតនិងអាទឹកអាស្លឹកត្នោតណឹងណាបើយើងហ៊ុតបានក៏បានទៅក្តៅរលួយមាត់អត់ហើយក្មេងប៉ុនៗនេះខ្ញុំនៅតូចវេទនាប៉ុណ្ណា យាយខ្ញុំគេឲ្យ យាយខាងម្តាយគេឲ្យដាំណាំ ចាសយាយខាងឪពុកគេឲ្យនៅឃ្វាលក្របី ចេះណា ទៅឃ្វាលក្របីជិតៗកន្លែងចំការដំឡូង ថ្ងៃឡើងលួចដុតយប់ឡើងដក់និងថ្នក់យកមកឲ្យចៅៗស៊ីនៅផ្ទះលួចយកមកឲ្យចៅស៊ីកុំឲ្យគេដឹង ស៊ីទាំងអស់សំបកក៏មិនទុកដែរមិនហ៊ានទុកទេ ចាសវេទនាណាស់ បានខ្ញុំថារាល់ថ្ងៃបាន បានសព្វថ្ងៃបានជាប់លោកតាសព្វថ្ងៃនេះអរ ត្រជាក់ ម្លប់ ស្រួលបាន ទោះលំបាករកប៉ុណ្ណាក៏យើងហូបបានយើងដេកបាន ចាសនោះឯងយើងដេកបានយើងហូបបានយើងនៅស្រួលយើងមានសេរីធ្វើអីក៏បានតាមចិត្ត យើងអត់ពិបាកខ្លាចគេ ពីដើមធ្វើស្រែបានខ្ញុំឃើញស្រែទាំងជម្រុកស្រូវ  
ចាល់ៗជម្រុកហែកដំបូលចាក់ពីលើ ប៉ុនតែស៊ីបបរខ្ញុំឆ្ងល់អញ្ចឹង យើងស៊ីបបរទេអត់មានបាយ ហើយគោកទាំងក្រោល រាប់រយ រាប់ពាន់សែនគោក៏មិនដែលមានអីឲ្យតែបបរនិងអំបិលគ្រួសស៊ីខ្ញុំឆ្ងល់ប៉ុណ្ណឹងយកទៅណាំ ហើយយកមនុស្សទៅភ្ជួរស្រែដូចឆ្កែដូចឆ្នារ យើងយកទៅវាយចាក់និងជញ្លួញចាក់និងដែកគោលដំចាក់បុកពីក្រោយពីមុខ ឃើញ ឃើញនិងពេញៗភ្នែកដែរប៉ុន្តែថាយើងមិនសូវចាំច្បាស់ឃើញដឹងត្រង់ណាដែលចាំត្រង់ណាត្រួសៗចាំទៅកាលណាវាមិនសូវចាំ គ្រាន់តែនោមដាក់ស្ពានក៏ចាប់ដាក់គុក។

ក៖ នោមដាក់?

ខ៖ ស្ពាន ក្តារដូចថា ខាងណោះខាងណេះអូរ ខាងណោះផ្ទះ យើងដើរពីនេះទៅឧបមាថាចុះស្រីរាគនោមមិនដឹងឯណានោមសោមក្តារដឹងមុខគឺចាប់ដាក់ខ្នោះ យកគ្នាទៅដាក់ខ្នោះ២ ៣ថ្ងៃទៅ វាយខ្នោះគ្នាចោលអត់បាយអត់ទឹកទៅគ្រាន់តែនោមដាក់ក្តារសើមបន្តិចក៏អត់បាន ត្រលាចចាក់ដំបូលទៅលួចកូនត្រឡាចមួយប៉ុនជើងក៏ចាប់ដាក់ខ្នោះ ប៉ុន្តែធ្វើមួយឆ្នាំៗហៅឲ្យគ្នាធ្វើនោះ វស្សាក៏ភ្ជួរដីខែប្រាំងក៏កាប់ជី គាស់កកាយករកូរថាគ្មានសោះទេ ជំនាន់នោះ ប៉ុនគ្មានបានអីទេគ្មានន័យអីទេ ខ្ញុំថាស្មានតែងាប់និងគេប្រមូលដាក់ឡហើយតើ ម៉ែខ្ញុំនៅឆ្ងាយ ម៉ែខ្ញុំគេឲ្យធ្វើការឆ្ងាយជីទំនប់នៅឆ្ងាយគេហៅថា ទុកខ្ញុំឲ្យនៅជាមួយជីដូនជីដូនខាងឪពុក ថាតែអរលឺល្បីគេថាអររំសាយហើយ រំសាយហើយវាយនៅឯណានោះរំសាយហើយវៀតណាអត់ទាន់ចូលដល់ខេត្តសៀមរាបទេណា អូ៊! ឃើញតែគេរកដឹងកាយស្បែងកាយដឹករត់ខ្ញុំចេះតែថាគេធ្វើអី គេកាយអីរត់ដឹងគគ្រឹកគ្រេងអាខ្លះចាប់គោ អាខ្លះចាប់ក្របី អាខ្លះក៏ដឹងស្រូវ អាខ្លះដឹកអង្ករ យើងអត់ដឹងអត់ដឹងថាគេរំសាយទ័ព្ទម៉េចទេ ដល់វៀតណាមចូលមកក៏សួរគេចុះអានេះសាសន៍អី ពួកនេះសត្វអីទេ សាសន៍អីគេនិយាយអញ្ចេះ ទៅតាខ្ញុំថានេះឯងកូនគេហៅពួកយ៉ាកកុង យ៉ាកកុង ចៅឯងអត់ស្គាល់យ៉ាកកុងកុំនិយាយខ្លាចណា ខ្លាចគេសម្លាប់ចោល ខ្លាចទាំងសងខាងហើយនោះណាចាប់ផ្តើខ្លាចទាំងសងខាង ទៅខ្ញុំថាចុះយើងស៊ីបាយរួចទៀតអត់ អត់ទេ យើងឈប់ស៊ីបាយរួចហើយចៅប៉ុន្តែយើងអត់មានអីស៊ីមួយគ្រាប់ ឆ្នាំងក៏អត់ចានក៏អត់ចុះគេយកទៅអស់ហើយមានអីនៅទៀត ពេលយើងហូបបាយចឹងយើងទៅហូបកន្លែងសហករណ៍ ពេលផឹកទឹកយើងទៅផឹកទឹកនៅសហករណ៍ យើងមានបាន មានទឹក មានផ្តិល មានកែវ មានស្លាបព្រារឯណាហើយដេកកន្ទេលមុង ភួយយើងមានតែអាដេកដូចឆ្កែកន្ទេលមួយ ក្រមាមួយនោះក្រមារមួយ មុងក៏គ្មាន កន្ទេលក៏គ្មាននោះ ខ្ញុំនៅតូចៗដេកវាលស្លៀកតែខោខ្លីត្រឹមៗនេះអត់មានអាវវេទនាប៉ុណ្ណា ខ្ញុំវេទនាណាស់ជំនាន់ប៉ុល ពតនេះៗ អា៣ឆ្នាំ ប៉ុន្មានខែ ៨ខែចឹងហី។

ក៖ បាទ។

ខ៖ ៣ឆ្នាំ ៨ខែ ២០ថ្ងៃ ចឹងហើយ។

ក៖ បាទ។

ខ៖ នោះឯងខ្ញុំចំណាំប៉ុណ្ណឹងណឹងហើយដែលយើងទម្រាំឆ្លងផុតអាប៉ុណ្ណឹងនោះគឺ ដូចកើតម្តងទៀត ខ្ញុំថាងាប់ហើយបើសិនជានៅត្រឹមនោះនេះទៀតយើងមិនដឹងជាខ្មែយើងគ្មានសល់មួយគ្រាប់ទេយ៉ាងមើលទៅ គ្មានសល់ទេមិនដឹងយកទៅបុកកើតអង្ករលីងណាអស់

ក៖ បាទ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ ឈ្មោះគង់ អឺន ឪពុកឈ្មោះលុយ សៅ។

ក៖ ចុះពួកគាត់ទាំងពីរនាក់ណឹងមានស្រុកកំណើតនៅឯណាដែរមីង?

ខ៖ ម្តាយខ្ញុំក៏នៅដំរីកូនណឹងដែរ ឪពុកក៏នៅដំរីកូនណឹងដែរបានគ្នានៅស្រុកកំណើតគាត់នៅណឹង។

ក៖ ចុះពួកគាត់ទាំងពីរនាក់ណឹងប្រកបការងារអ្វីដែរដើម្បីជីវិតដែរមីងកាលណឹង?

ខ៖ កាលនោះដឹង គាត់មិនបាននេះផងដូចតែខ្ញុំថាចឹងឯងខ្ញុំកើតមកវាខ្មែរក្រហមវាជំនាន់អាពតណឹងឯងទៅឪពុកគាត់ទៅធ្វើទាហានបាត់ទៅ ម្តាយដូចខ្ញុំថាចឹងគាត់ដើរ  
ជីកព្រែក ជីកទំនប់ ជីកប្រឡាយបាត់ចោលកូនទៅមិនដឹងមានរបរអីតែដល់ពេលគាត់ រំសាយហើយក៏គាត់ក៏បែកគ្នាទៅអញ្ចេះ ចាសម្តាយខ្ញុំក៏គាត់បានគ្រួសារផ្សេងចេះទៅ ឪពុកខ្ញុំក៏គាត់ទៅធ្វើទាហានគាត់បានប្រពន្ធផ្សេងចេះទៅគាត់បែកគ្នាទៅគាត់ក៏នៅរស់ទាំងសងខាង។

ក៖ សព្វថ្ងៃណឹង?

ខ៖ ចាស ម្តាយខ្ញុំនៅជាមួយប្អូនខ្ញុំនៅ១១៣ណឹងឯង ចាសឥឡូវគាត់ទៅនៅជាមួយកូននៅឯកំពង់សោមបាត់ហើយទៅប្រហែល៤ ១០ថ្ងៃ បើឪពុកខ្ញុំគាត់នៅសំរោងយើងដំដែកលើដំដែកតិចណឹង លើសូនិគមបន្តិចចាសគាត់នៅណឹងឯង គាត់នៅរស់ទាំងសងខាង។

ក៖ ចុះម្តាយអ្នកមីងគាត់ជាមនុស្សបែបណាដែរ? គាត់ជាមនុស្សកាចឬក៏ស្លូតដែរអ្នកមីង?

ខ៖ ម្តាយខ្ញុំអត់កាចទេស្លូតណាស់ អត់ចេះជេរកូនដូចខ្ញុំទេខ្ញុំចេះជេរកូនជេរចៅម្តាយខ្ញុំអត់ចេះជេរទេ ឪពុកទាំងម្តាយអត់ដែលចេះវាយកូនទេ បើគាត់ទៅធ្វើទាហានចេះគាត់ប្តីប្រពន្ធគាត់ ទៅយូរគាត់យកប្រពន្ធទៀតទៅក៏ម្តាយខ្ញុំខឹងគាត់យកប្តីទៀតទៅចេះណា ចាសបានគាត់បែកគ្នាគាត់ទៅក៏អត់បានឈ្លោះគ្នាដែរ គេហៅទៅរៀងខ្លួនម្តាយក៏គេហៅជីកព្រែកទៅ ឪពុកខ្ញុំក៏គេហៅធ្វើទាហានក៏ទៅឧត្តមានជ័យនោះក៏ទៅបាត់ឈឹងរាប់ឆ្នាំ រហូតទាល់តែកូនមីទី៤នោះធំ។

ក៖ ចុះម្តាយនិងឪពុកអ្នកមីងពួកគាត់មានអាយុប្រហែលប៉ុន្មានដែរអ្នកមីងបើគិតដល់ឥឡូវ?

ខ៖ ម្តាយខ្ញុំឥឡូវ៧៣ឆ្នាំ ចាសឪពុកខ្ញុំនិងម្តាយខ្ញុំគាត់បងម្តាយខ្ញុំ៧ឆ្នាំ ឪពុកខ្ញុំអាយុ៨០ឆ្នាំហើយឆ្នាំនេះ។

ក៖ ចុះឪពុកម្តាយអ្នកមីងមានធ្លាប់ប្រាប់សាច់រឿងរបស់គាត់កាលពីក្មេងៗមកកាន់អ្នកមីងទេ ប្រវិត្តគាត់អី?

ខ៖ គាត់មិនសូវដែលបានប្រាប់ គាត់ប្រាប់តែអារឿងប្រវិត្តត្រឹមតែគាត់ស្រលាញ់គ្នា។

ក៖ ចឹងអាចជួយប្រាប់បន្តិចបានទេប្រវិត្តយ៉ាងម៉េចដែរអ្នកមីងចាំអ្វីខ្លះដែរ?

ខ៖ គាត់ធ្លាប់ប្រាប់ថាគាត់ស្រលាញ់គ្នាកាលនោះគាត់ ខ្ញុំគាត់និយាយតិចតួចទៅ គាត់មិនសូវមាននិយាយច្រើនផងរវល់ កូនចៅដល់ពេលមិនដែលបាននៅជាមួយគាត់ គាត់មានប្តីមានប្រពន្ធរៀងៗខ្លួនដល់ម៉ែខ្ញុំអាល័យតែរ៉ាប់រង់ចិញ្ចឹមកូនទៅ គាត់មិនសូវដែលបាននិយាយអីតែគាត់គ្រាន់តែដំណាលថា ឪពុកខ្ញុំចេះតែដំណាលប្រាប់ថា ម៉ែហ្អែងនិង  
អញស្រលាញ់គ្នា តានិងយាយបំបែកកៀកករគ្នាយំក្រោយក្រោលក្របីឯណាឯណីប៉ុណ្ណឹងឯងគាត់មិនបាននិយាយអីតទៅទៀតទេ គាត់ម៉េចបានបំបែក មិនឲ្យយកទេឆ្នាំបង៧ ប្អូន៧ មិនឲ្យយកគ្នាទេគាត់ថាចឹង ចាសអត់ឲ្យយកគ្នាទេបង៧ ប្អូន៧ ដល់ហើយបំបែកគ្នាទៅដណ្តឹងរួចហើយបានដឹងថាខែឆ្នាំខុស កៀកករគ្នាយំទៅ។

ក៖ ចុះអ្នកមីងចងចាំអ្វី ឬក៏មានអនុស្សាវរីយ៍អ្វីដែលអ្នកមីងមិនអាចបំភ្លេចបានជាមួយឪពុកម្តាយបានទេអ្នកមីង?

ខ៖ មានតែអនុស្សាវរីយ៍កាលយើងវេទនាជំនាន់ប៉ុល ពតណឹងឯង ម្តាយយើងចេះតែតស៊ូលួចលាក់ កន្តៀតកញ្ឆក់ កន្តៀតយកពីគេមកឲ្យកូនស៊ីនោះឯង ចាសអាណឹងឯងអនុស្សាវរីយ៍និងម្តាយយើងចិញ្ចឹមយើងរហូតមកដល់ទៅខំប្រឹងលួចលាក់ទោះគេតឹងប៉ុណ្ណាក៏នៅតែលួចបានដំឡូង លួចទុំល្ពៅ លួចទុំចេក យកមកឲ្យកូនស៊ីចែកកូនលួចស៊ីយប់មិនឲ្យកូនអត់ កូនឃ្លានថ្ងៃឡើងកូនចញ្រ្ចាំត្រធាងខែត្រថ្ងៃត្រង់ថ្ងៃអីអត់មានបានអីស៊ីនោះហើយថ្ងៃណាអត់ដូចខ្ញុំថាចឹងខ្ញុំថ្ងៃណាអត់ កាន់ចានបបរញ៉ុងៗចេះមករត់មកបុកគ្នាជ្រុះកំពុបបាត់ទៅអត់ទៅ គេក៏ហូបទៅយើងក៏អត់ទៅចុះគេដែលឲ្យយើងទៀតហា។

ក៖ គេឲ្យតែម្តងហើយ។

ខ៖ ចាស គេឲ្យយើងតែមួយវែកក្រឡុបប៉ុណ្ណឹងឯងយើងដាក់ចាន បើយើងរត់បុកគ្នាកំ  
ពុបក៏អត់ទៅ យើងដាក់ម៉េចក៏កំពុបខ្លួនយើងក៏អត់ទៅណា អត់វាល់ល្ងាចបានអីហូបក៏បានទៅ មិនបានក៏អត់ទៅហូបតែស្លឹកម្ជូរ វល្លិ៍ខ្នឹងអីហូបម្ជូរអាត្រួយអំពិលដែលយើងហូបទៅ បូតហូបកុំឲ្យគេឃើញតែគេឃើញគេដាក់ទោសយើងទៀត មិនបានទេតឹឹងណាស់ ប្អូនខ្ញុំមីពៅគេប្រវិត្តប្អូនខ្ញុំមីពៅគេស្រណោះប្អូនត្រង់តែឃ្លានខ្លាំងស៊ីខ្ចៅឆៅណា វាយខ្ចៅឆៅបានក៏ស៊ី យកឈើបានរើសខ្ចៅតាមមាត់ស្រះវាយអាសាច់ខ្ចៅយើងណាស៊ីទៅ ឃ្លានពេកស្រណោះប្អូនដល់ និយាយស្រណោះប្អូនត្រង់ណឹងឯង។

ក៖ ចុះអ្នកមីងមានចាំឈ្មោះជីដូនជីតាខាងម្តាយបានទេអ្នកមីង?

ខ៖ អត់ អត់សូវចាំបាន ចាំបានត្រឹមតាគង់ បើខាងឪពុកអត់ចាំបាន ចាំបានតែយាយនិងតាខាងឪពុក ២នាក់ប៉ុណ្ណឹងផុតពីនោះទៀតអត់ចាំ។

ក៖ បាទ យាយតាខាងឪពុកឈ្មោះអ្វីដែរមីង?

ខ៖ យាយតាខ្ញុំខាងឪពុកខ្ញុំឈ្មោះ យាយតាខាងឪពុកឈ្មោះតាលុយ យាយហឿង។

ក៖ ចុះបើតាយាយខាងម្តាយវិញ?

ខ៖ ឈ្មោះតាគង់ យាយអាញ ចាសប៉ុណ្ណឹងឯងបើប្រវិត្តទៅទៀតអត់ដឹង។

ក៖ ចុះកាលអ្នកមីងកើតមកណឹងទាន់ពួកគាត់ទាំងអស់គ្នាទេ?

ខ៖ អត់ អត់ទាន់ទេ បើម៉ែខ្ញុំថាទាន់ ម៉ែខ្ញុំដំណាលគាត់បានពរខ្ញុំទាំងសងខាង ចាសបើយាយខ្ញុំខាងម្តាយហើយយាយខ្ញុំខាងឪពុកបានឃើញមុខច្បាស់ បាននៅជាមួយយាយទ្រើសគ្រាន់ដែរប្រហែលជា ៤ ៥ឆ្នាំហើយ ទេយាយខ្ញុំទាំងពីរខូចកាលរំសាយហើយទេ ៧៨ ៧៩អីណឹង ៨០អីណឹងឯងបានគាត់ខូចចាស គាត់ទើបតែខូចបើថាតាៗបានខូចមុនទាំងអស់ កើតមកខ្ញុំអត់ស្គាល់មុខបណ្តោយ ចាសស្គាល់យាយទាំងសងខាងស្គាល់មិនសូវបានមើលច្បាស់ទេ យើងស្គាល់តែឈ្មោះច្បាស់ មុខអត់សូវច្បាស់យើងធ្លាប់តែឃើញរាងស្រពិចស្រពិលដែរមិនសូវច្បាស់ ប៉ុនមីងៗខ្ញុំធ្លាប់បង្ហាញម្តាយមីងខ្ញុំថា អ្នកនោះៗសិតអ្នកនោះៗចេះ ឈ្មោះយាយស្គាល់តែមិនដែលឃើញមុខច្បាស់មែនទែននេះឲ្យមើលមីងហ្អែងមីងហឿនមីងអីចេះបង្ហាញខ្ញុំចេះណា មុខស្រដៀង ឬក៏ដំណើរដូច ឬជម្រះដូចគ្នា ចាសយើងចំណាំបានគាត់ថាចឹងបើថាឲ្យមើលពិតច្បាស់មុខផ្ទាល់យើងអត់ទាន់ស្គាល់ច្បាស់ទេព្រោះគាត់យើងតូចដែរណឹង។

ក៖ ចុះអ្នកមីងដឹងទេថាយាយតារបស់អ្នកមីងទាំង៤នាក់ណឹង គាត់មានស្រុកកំណើតនៅឯណាដែរអ្នកមីង?

ខ៖ ស្រុកកំណើតខាងយាយនៅសំរោង ច័ន្ទសរ ។

ក៖ ខាងយាយខាងម្តាយ?

ខ៖ ចាស ខាងម្តាយ បើខាងឪពុកខ្ញុំគាត់នៅខាងបឹងមាលា។

ក៖ អរបឹងមាលា។

ខ៖ ចាស បឹងមាលា តែគ្រាន់នៅខ្សែខាងណាគឺអត់សូវច្បាស់ តែដឹងថាខ្សែខាងនោះនៅខាងនោះឯងខាងបឹងមាលា បើខាងម្តាយខ្ញុំ ទាំងម្តាយទាំងឪពុកទាំងយាយទាំងតាខាងម្តាយខ្ញុំនៅសំរោង ច័ន្ទសរយើងនេះ។

ក៖ បាទ ស្គាល់ខ្លះ អត់ស្គាល់ខ្លះ។

ខ៖ សំរោង ច័ន្ទសរយើងចេញពីផ្លូវអង្រងទៅនោះ ចាសនៅខាងកើតខ្នារពួ ស្រុកកំណើតគាត់នៅឯនេះឯងយាយតាប្តីប្រពន្ធគាត់ គាត់បានគ្នារួចបានគាត់នាំកូនទៅនៅឯនោះ ម្តាយខ្ញុំកើតនៅដំរីកូននោះឯង កើតនៅឯនោះឯងគាត់។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ្នកមីង?

ខ៖ អត់ទេ ខ្ញុំមិនដែលមាន មានតែទៅប្អូនៗទៅថៃអីណឹងឯង ទៅស្រុកថៃប៉ុណ្ណោះឯងមិនដែលមានទៅក្រៅប្រទេស សាច់ញាតិទាំងសងខាងនៅស្រុកយើងទាំងអស់ ខ្លះក៏ងាប់ជំនាន់នោះខ្លះ ខ្លះអស់ទៅខ្លះក៏នៅរស់ខ្លះទៅ។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ប្តីខ្ញុំឈ្មោះសាំង ឡេង គាត់អ្នកកំពង់ចាម។

ក៖ ចឹងអ្នកមីងមានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរ? ប្រហែលប៉ុន្មានឆ្នាំហើយ?

ខ៖ បានពី១៩៩០។

ក៖ ៩០?

ខ៖ ចាស ឆ្នាំ៩០ ខ្ញុំអាយុ១៩ឆ្នាំ។

ក៖ ចុះការរៀបអាពាហ៍ពិពាហ៍របស់អ្នកមីងណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរ?

ខ៖ អត់ទេ បាន បានចិត្តប៉ុនយើងបានសែនបានព្រេនជុំម៉ែឪបងប្អូនយើងដឹងលឺច្បាស់លាស់ចាស។

ក៖ ចុះអ្នកមីងអាចប្រាប់បន្តិចបានទេថា ពីពេលវេលាដែលជួបគ្នាជាមួយស្វាមី ជួបគ្នានៅឯណា គាត់នៅកំពង់ចាមសោះ អ្នកមីងនៅសៀមរាប ម៉េចបានជួបគ្នា?

ខ៖ គាត់ធ្វើទាហាននៅដំរីកូនណឹងឯង ទៅណឹងជួបគ្នាក៏បានគ្នាទៅ ស្រលាញ់គ្នាបានគ្នាទៅ ដល់ខ្ញុំបានកូនខ្ញុំមីស្រីដែលនៅប្រពន្ធអាមួយនេះបាន៤ឆ្នាំក៏គេនាំមកនៅឯណេះ គេមានបងប្អូន គេស្គាល់គ្នាអ្នកស្រុកនេះណាទៅគេថាមកនៅឯនេះមកគេរកស៊ីបាន គាត់ក៏ឈប់ធ្វើទានហានទៅក៏មកនៅស្រុកនេះទៅ ចាសមកធ្វើការកម្មករគេនេះឯង បានជានៅជាប់និងគេទៅ ចាសក៏បងប្អូនខ្ញុំដឹងថាខ្ញុំនៅនេះស្រួលក៏មកសុំនៅ១ក៏មក ២ក៏មកដល់ទៅគេឈប់ខ្លះគេអត់នៅនេះខ្លះគេទៅវិញទៅអាខ្លះក៏នៅនេះទៅ គេចែកដីឲ្យនៅឯនោះក៏នៅនិងគេណោះ។

ក៖ ចឹងពីមុនរបស់នៅម្តុំនេះគឺរស់នៅលើទន្លេមែនអ្នកមីង?

ខ៖ ចាសទន្លេ ដី ព្រៃ កាលនេះសុទ្ធតែព្រៃ ព្រៃទេ អត់ទាន់មានភូមិទេ មានភូមិត្រឹម មើលមកឆ្នាំប៉ុន្មានចេះខ្ញុំភ្លេចដែរ ឆ្នាំ២០០៩ ចាសកើតផ្លូវ កើតវាល២០០៩នៅស្រុកនេះ ពីមុនព្រៃខ្ញុំមកនៅនេះព្រៃសុទ្ធអត់មាន មានតែផ្លូវមកដល់មួយទៅក្រោម ចាសតូបតូចៗចេះលើកតាមដឹកទៅតាមទឹក ទឹកស្រក់ទៅៗ ទឹកឡើងមកលើដាក់តាមថ្នល់រហូតមកតាមទឹកអញ្ចេះរហូតទាល់តែចាល់ភ្នំចេះ ចាសអត់ដែលមានបនដាក់ទេ អត់មានបនទីលំនៅច្បាស់លាស់ទេ។

ក៖ ចុះអ្នកមីងអាចប្រាប់បានទេថាហេតុអីក៏អ្នកមីងជ្រើសរើស ឬក៏ស្រលាញ់ជាមួយស្វាមីដែរចឹងណា?

ខ៖ គាត់ចិត្តល្អដែរ គាត់ចេះតែស្ម័គ្រចិត្តនៅជាមួយមកនៅតែជាមួយគ្នារហូតដល់គាត់ខូចទៅ។

ក៖ បាទអ្នកមីង ចុះអ្នកមីងមានមិត្តភិក្តដែលធំធាត់មកជាមូួយគ្នាតាំងពីក្មេងដល់ឥឡូវនៅមានទេ?

ខ៖ អត់ដែលមានទេខ្ញុំមិនដែលមានទេ ធំទៅក៏បែកគ្នារៀងខ្លួនអស់ចេញអស់វានៅតូចៗមិញធ្លាប់ដើរលេងជុំមែនអ្នកជិតៗគ្នានេះនៅដំរីកូននោះឯងដល់ឥឡូវ ដល់ឥឡូវនេះវាបែកគ្នាអស់ហើយខ្លះគេងាប់បាត់ទៅខ្លះ មួយស្រករគ្នាធ្លាប់ដើរធ្លាប់អីជុំគ្នាគេងាប់អស់ហើយនៅែតខ្ញុំ ដែលខ្ញុំនៅរឹងណឹងក្រងាប់ គេសួរម៉េចក្រងាប់ម៉េសគេងាប់អស់ហើយ ពួកម៉ាក់ងាប់អស់ហើយក្រងាប់ យីបើអាយុអញវែងអញខ្ជិលងាប់ចេះតែថា  
ចឹងទៅ។

ក៖ បាទអ្នកមីង អញ្ចឹងតាំងពីក្មេងមកដល់ពេលនេះតើអ្នកមីងធ្លាប់ប្រកបមុខរបរអ្វីខ្លះដែរដើម្បីរកប្រាក់មកចិញ្ចឹមជីិវិតនិងកូនចៅដែរមីង?

ខ៖ ធ្លាប់ហើយលោកគ្រូនៅស្រុកនេះ កាប់អុសទៅ លក់ដូរ ធ្វើនំធ្វើអី ទូលនំលក់ ធ្លាប់រែកនំបញ្ចុកធ្វើអីលក់ស្រុកនេះ ដល់ខ្លួនចាស់សព្វថ្ងៃទៅធ្វើវាមិនរួច ចាសពីមុននៅក្មេងប្តីធ្វើកម្មករខ្ញុំក៏លក់ដូរឥវ៉ាន់ចាប់ហួយតិចតួចខ្លះទៅលក់នំលក់អី បង់នំដុតនំពុម្ពនំអីលក់ខ្លះ ចាសមិនដែលនៅទំនេរទេ ចិញ្ចឹមមាន់អី ចិញ្ចឹមទាអីខ្លះដែរ ដល់ឥឡូវនេះចាស់ទៅមិនដឹងធ្វើម៉េច ក៏ទិញជ្រូក១ ២យើងក៏ចិញ្ចឹម ២ ៣ ៤ ៥ខែយើងលក់ទៅខាតកាត់ថ្លៃបាយទៅចំណេញខ្លះ ដល់ឥឡូវខ្ញុំធ្លាក់ខ្លួនអញ្ចេះមក ចេះតែអន់ចេះតែឈឺកម្លាំងអត់សូវពេញ ហើយយើងខ្សោយជើងមួយចំហៀងក៏យើងចេះតែខ្សោយទៅ ចាសឈឺតែមុខវិលតែមុខទេរាល់ថ្ងៃវិលតែមុខ ធ្វើអីខ្លាំងអត់បានទឹកក៏យួរខ្លាំងអត់បានដែរឥឡូវយួរអត់រួច កន្លះឡាំងយកអត់បានទេបានតែចៅកូនជួយ ពីដើមខ្ញុំធ្លាប់រកចឹងឯងចេះតែរកតិតក់ៗទៅប្តីបានខ្លះខ្ញុំបានខ្លះហូបទៅជីវិតយើងធ្លាប់តែតស៊ូណា បេះត្រកួនដកព្រលិតធ្លាប់អស់ហើយនៅស្រុកនេះនោះខ្ញុំធ្លាប់ធ្វើអស់ហើយ ចាសធ្លាប់ហែលអស់ហើយ។

ក៖ អ្នកមីងខ្ញុំអស់ទោសមួយ ជើងអ្នកមីងណឹងពីកំណើតឬក៏ម៉េចដែរអ្នកមីង?

ខ៖ អត់ទេជើងខ្ញុំដាច់និងឆ្នាំ៩២ហើយណឹងឯង។

ក៖ អ្នកមីងអាចជួយប្រាប់បនិ្តចបានទេ?

ខ៖ ចាស ឆ្នាំ៩២ខ្ញុំដាច់ជើងខ្ញុំទំងន់កូនក្នុងពោះណា ចាសដែលខ្ញុំបានគ្រួសារហើយខ្ញុំទំងន់កូនក្នុងពោះខ្ញុំបានប្តីខ្ញុំ៩០ ៩២ខ្ញុំដាច់ជើង ខ្ញុំទំងន់កូនក្នុងពោះខ្ញុំដាច់ជើងកើតមកក៏បាន៤ឆ្នាំក៏កូនខ្ញុំមកនៅនេះ ចាសដាច់ជើងនិងខ្ញុំទៅច្រូតស្រូវត្រូវតាមផ្លូវ យើងអត់ដឹងគេដាក់ក្នុងតាមថ្នល់យើងដើររាល់ថ្ងៃ ដល់ថ្ងៃនោះយើងអត់ដឹងគេដាក់ជាន់ទៅ ទៅគ្នា៦នាក់នោះ ប៉ុនគេត្រូវសុទ្ធតែមីងធំៗ ដូចថាគេបង្កៃគ្រាប់ធំៗត្រូវមួួយគ្រាប់ផ្ទុះ១០នាក់ជាងទៅណា ចាសដល់ខ្ញុំណឹង ទៅជាន់ចំស្មៅគុម្ពស្មៅក៏ដាច់ជើងម្នាក់ឯង ប៉ុន្តែគេអ្នកត្រូវជិតៗគេរបួសច្រើនដែរ គេរបួសតែគេរបួសតិចៗរបួសដូចថាគេត្រូវត្រង់ដៃ តាមភ្នែក តាមអីចេះ គេអត់គេដើរបានដល់ខ្ញុំដាច់ជើងអ្នកជាន់ដាច់ជើងតែឯងម្នាក់ ថាប្តីខ្ញុំអត់លែងបានខ្ញុំទៅគាត់រហូតទាល់តែគាត់ខូចគាត់ចេះតែនៅតស៊ូចិញ្ចឹមខ្ញុំរហូត គាត់អត់លែងខ្ញុំចេញទេ។

ក៖ ចុះកាលអ្នកមីងជួបហេតុការណ៍ណឹងនៅខាងណាដែរអ្នកមីង?

ខ៖ នៅដំរីកូនណឹងឯង។

ក៖ នៅស្រុកភូមិណឹងម៉ង?

ខ៖ ចាស នៅស្រុកភូមិកំណើតណឹងទៅធ្វើការចំការឆ្ងាយប្រហែល២គីឡូដី ចាសត្រូវ ខ្ញុំដាច់ជើង៩២ហើយនេះចុង៩១ ចូលឆ្នាំ៩២ហើយៗដាច់ ដល់ស្រុកគេរំសាយហើយបែជាដាច់ជើងដើរអត់រួច ពីកាលខ្មែរក្រហមហត់នឿតហ៊ុតបបរត្រកួនវាចេះតែរស់ ចាសដល់ពេលឆ្លងកាត់អស់មកបែរជាមកដាច់ជើង ពេលរំសាយស្រុករំសាយហើយអញ្ចេះ ស្រួលហើយស្រុកមានសន្តិភាពហើយបែរជាដាច់ជើងដើរមិនរួច។

ក៖ ចុះអ្នកមីងអាចជួយប្រាប់បានទេថា តាំងពីក្មេងមកដល់ពេលនេះ ជីវិតអ្នកមីងមានការផ្លាស់ប្តូរអ្វីខ្លះដែរមីង?

ខ៖ មានអីផ្លាស់លោកគ្រូបើយើងក្រ ដល់ពេលប្តីនៅចេះតែផ្លាស់ប្តូរមានប្តីជួយរកជួយអីខ្លះតិចតួចដែលយើងរកខ្លះ ដល់អត់ពីប្តីសព្វថ្ងៃកូនរកបានខ្លះម្នាក់ឯង អត់នោះវាចេះតែអត់តស៊ូទៅណាលោកគ្រូ តិចច្រើនរាល់ថ្ងៃនេះអត់ថ្ងៃណាក៏រើសអេតចាយខ្លះ លក់ហូបខ្លះទៅ នាំចៅរើសអេតចាយចំណាកភ្នំនោះ ប្រវិត្តនោះវាចេះមានហើយវាច្រើនណាស់ឆ្លងកាត់ មកនៅស្រុកនេះខ្ញុំកូននៅតូចអត់ដែលបានរៀនទេ នេះម៉ែមីនេះអត់ដែលបានរៀនទេប្តីឈឺទៅអត់មានអ្នកណារក ព្រឹកអញ្ចេះកូនទូលនំយកទៅថ្ងៃឡើងទៅរៀនអត់ទាន់គេនាំកូនទៅបេះត្រកួនលក់ទៅ បើថាកូនបានកូនទៅទាន់គេក៏បានរៀនទៅ កូនអត់បានទៅទាន់សាលាក៏គេអត់ឲ្យចូលសាលាក៏មកវិញទៅចឹងឯង ប្តីឈឺនោះប្តីខ្ញុំគាត់ឈឺ សែងៗទៅគាត់ឈឺទៅ សែងត្រីយូរៗឈឺទៅអត់ទៅរួច នៅ១ខែ ១ខែកន្លះទៅបានជាទៅរកបានរៀងធូរ លោកគ្រូអើយជីវិតខ្ញុំនេះមិនដឹងយ៉ាងណាថាធូរទេ មិនដឹងយ៉ាងណាថាផ្លាស់ប្តូរទេ មើលរាល់ថ្ងៃដូចថាសម្តែងប្រាប់ស្មោះត្រង់លោកគ្រូ ខ្ញុំកម្មត្រង់ថារាល់ថ្ងៃនេះកូនប្រសារនៅជាមួយ ចៅមានទាំង៣កំព្រារអត់ម៉ែទៀត ណឹងហើយដែលថាគំនរទុក្ខ និយាយមិនចេញ ខ្ញុំនិយាយខ្ញុំទឹកភ្នែកបានខ្ញុំអត់ចង់និយាយកូនក៏ទៅបាត់យើងទៅហៅក៏អត់មក យើងមានកូនមួយគ្រាប់យើ់ងសង្ឃឹមកូន ដល់កូនអត់ឲ្យយើងសង្ឃឹម យើងខំជើងម្ខាងបីបាច់ថែរក្សាកូនពីតូច យើងសង្ឃឹមថាពេលយើងចាស់ យើងសង្ឃឹមកូនតទៅមុខ ចុះឥឡូវដែលកូនធ្វើគេធ្វើរបៀបនេះ រាល់ថ្ងៃសង្ឃឹមអីលោកគ្រូសព្វថ្ងៃសង្ឃឹមកូនប្រសារនេះចិត្តល្អទៅចុះគេឲ្យយើងស៊ីណា ចុះពេលណាដែលគេមានប្រពន្ធគេចង់យកប្រពន្ធគេមានគ្រួសារទៅយើងសង្ឃឹមអី ណឹងឯងលោកគ្រូដែលខ្ញុំទុក្ខ ទុក្ខលើទុក្ខត្រង់មានចៅ៣ នៅតូចលុយក៏គ្មានរៀន ផ្ទះក៏គ្មាននៅយើងគ្មានទ្រព្យ យើងគ្មានលុយគ្មានកាក់ ខ្ញុំគិតមិនចេញទេឲ្យតែគិតខ្ញុំគិតច្រើនគឺខ្ញុំពិបាកណាស់រាល់ថ្ងៃ ខ្ញុំគិតមិនចេញទេរឿងផ្លូវនោះគឺខ្ញុំនិយាយស្មោះត្រង់ខ្ញុំសម្តែងស្មោះត្រង់ខ្ញុំអត់លាក់ទេ កូនស្រីខ្ញុំគេទៅបាត់ កូនបង្កើតយើងមានកូនមួយគ្រាប់ជើងពិការមួយចំហៀងគេអត់មានចិត្តអាសូរយើងម៉ែ កូនគេអត់មានអាសូរថាយើងម្តាយ ម្តាយខំចិញ្ចឹមទោះជើងពិការប៉ុណ្ណាយើងតស៊ូចិញ្ចឹមកូនរហូតមក វាអត់គិតពេលគេខឹងគេចុះបាត់ ទុកកូន៣ឲ្យយើងវេទនាចិញ្ចឹម រាល់ថ្ងៃនេះខ្ញុំវេទនាចិញ្ចឹមចៅរាល់ថ្ងៃនេះបានឪនេះតែនៅទៅទ្រាំទ្រនៅជាមួយទៅគេស្រណោះ ស្រណោះខ្ញុំដែលជើងម្ខាងកុំអីគេចេញ គឺគេអត់នៅដែរជីវិតមនុស្សប្រុសលោកគ្រូថាដូចខ្ញុំអត់ តែគេនេះគេទៅហើយគេមិនបាននៅជាមួយយើងទេ គេស្រណោះខ្ញុំពិការជើងម្ខាងកូនគេ៣គេមិនដឹងយកទៅណា ណឹងឯងលោកគ្រូដែលគំនរទុក្ខខ្ញុំរាលថ្ងៃដែលខ្ញុំទុក្ខ ទុក្ខរកអីប្រៀបអត់បានទេ ទុក្ខធ្ងន់ជាងភ្នំសង្កត់ទៀត។

ក៖ ចុះកាលពីក្មេងអីអ្នកមីងធ្លាប់មានក្តីស្រម៉ៃទេ ថាធំឡើងចង់ធ្វើអ្វីទេអ្នកមីង?

ខ៖ ចេះតែមានក្តីស្រម៉ៃ ថាពេលមានគ្រួសាររកទៅវាមានទីពឹង វាមានសេចក្តីសុខបានសោយសុខលើគំនរសប្បាយគេទីបំផុតអត់មាន ធ្លាប់មានធ្លាប់ស្រម៉ៃខ្លួនឯងថាខ្លួនឯមានសេចក្តីសុខ ប៉ុនឥឡូវមិនដឹងសង្ឃឹមអីទេ។

ក៖ បាទអ្នកមីង អញ្ចឹងទាក់ទងជាមួយចំណង់ចំណូលចិត្តមីងម្តង ចឹងតាំងពីក្មេងមកដល់ឥឡូវតើមីងចូលចិត្តពិសារម្ហូបណាជាងគេ ឬក៏សម្លរណាដែលអ្នកមីងចូលចិត្តហូបជាងគេអ្នកមីង?

ខ៖ ខ្ញុំចូលចិត្តស្លរម្ជូរ ស្លរប្រហើរខ្ទិះត្រពាំង។

ក៖ សាច់អីដែរអ្នកមីង?

ខ៖ ត្រីក៏បាន សាច់ក៏បានដែរ។

ក៖ មានមុខផ្សេងទៀតទេ ឬក៏មានតែមួយមុខណឹង?

ខ៖ មាន បុកម្ជូរ បុកត្រិរ៉ស់មានត្រីរ៉ស់អាំងណឹងគឺបុកម្ជូរណឹងចូលចិត្តខ្លាំង ចង់ហូបដាក់ម្ទេសឲ្យហិរចង់ហូបខ្លាំងជាងគេតាំងពីក្មេងរហូតដល់ចាស់ឥឡូវនៅតែហូបបុកម្ជូរចឹងឯងទិញត្រីមកបំពងគឺមួយទុកឲ្យចៅនិងកូន គឺមួយកំណាត់គឺបុកម្ជូរណឹងឯងហូបខ្លួនឯង ចាស២មុខណឹងឯងគឺចំណូលជាងគេ។

ក៖ ចុះអ្នកមីងចូលចិត្តស្តាប់បទចម្រៀងអីទេ តាំងពីក្មេងដល់ឥឡូវ?

ខ៖ និយាយពីបទចម្រៀងហី?

ក៖ បាទ។

ខ៖ ស្រីថាខ្លួនស្រីតែចង់ស្តាប់បទកូនប្រុសគឺកែវ សារ៉ាត់ចង់ស្តាប់ជាងគេ។

ក៖ អរចូលចិត្តគាត់ជាងគេ?

ខ៖ ចាស ចូលចិត្តលោកកែវ សារ៉ាត់ជាងគេ ណយ វ៉ានណេតក៏មិនចូលចិត្ត ស៊ិន ស៊ីសាមុតក៏មិនចូលចិត្ត បើស្រីគឺស្អប់ម៉ងអត់បើក និយាយមែនលោកគ្រូបើស្រីគឺអត់បើអត់បើក បើទិញទូរស័ព្ទមានបទចម្រៀងគឺថតដាក់តែបទកែវ សារ៉ាត់កូនប្រុសបណ្តោយអត់ដាក់កូនស្រីស្តាប់ទេ ស្អប់ស្រគៀរត្រចៀក។

ក៖ ចុះអ្នកមីងមានចេះលេងឧបករណ៍អ្វីទេមីង?

ខ៖ អត់ទេ ខ្ញុំមិនចេះទេ អត់ស្ងៀមអត់ចេះសោះ។

ក៖ ចុះកាលពីក្មេងៗ ឬក៏បន្ទាប់ពីបែកប៉ុល ពតហើយណា ពេលភ្ជុំបិណ្ឌ ចូលឆ្នាំអីអ្នកមីងបានទៅលេងល្បែងប្រជាប្រិយអ្វីខ្លះដែរតាមវត្ត?

ខ៖ មិនសូវដែលបានទៅទេ ច្រើនតែលេងតាមភូមិស្រុកព្រៃនោះ ចាសវត្តឆ្ងាយ វត្តឆ្ងាយណាស់មិនសូវដែលបានទៅទេ ច្រើនរាំល្បែងប្រជាប្រិយក៏យើងរាំតែនៅក្នុងភូមិណឹងឯង មិនសូវបានទៅវត្តទៅវ៉ាទេដូចថាដល់ថ្ងៃធំចេះទៅវត្តបានទៅមួយថ្ងៃទៅ បររទេះទៅ បររទេះទៅដាំបាយទៅ៤ ១០ ២០នាក់ទៅ យើងដាំបាយដាកមួយឆ្នាំងៗ អ្នកណាសម្លរអី អ្នកណាបាយអីដាក់សម្លរកំពុបខ្លះរែកទៅ យើងនៅឆ្ងាយនោះ ចាសនោះយើងនៅក្មេងកាលពីយើងអត់ទាន់គ្រួសារ យើងនៅក្មេងអាយុ១៥ ១៦។

ក៖ ប៉ុន្តែសប្បាយទេអ្នកមីងកាលណឹង?

ខ៖ សប្បាយ សប្បាយណស់ មានកង់ថ្មីមួយស្មើនិងមានម៉ូតូ០១៨ណា ចាសឲ្យតែមានកង់មួយគឺស្អាតហើយអ្នកណាមានលុយទិញកង់ថ្មីអ្នកនោះមានប្រាក់ខ្លាំងមែនទែន ចាសសប្បាយណាស់។

ក៖ បាទអ្នកមីង ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ្នកមីង ឬក៏ទូន្មានទៅកាន់កូនចៅអ្នកមីងទេថា ពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរមីង?

ខ៖ ចង់ណឹងឯង ចង់ឲ្យកូនធ្វើរស់នៅក្នងសង្គមនិងគេឲ្យកូនចេះប្រឹងចេះរក ចេះខំប្រឹងរៀនសូត្រឲ្យមានបាន ឲ្យខំប្រឹងរៀនឲ្យខំប្រឹងឲ្យចេះឲ្យដឹងរកស៊ីឲ្យវាខ្លាំងជាងយាយ និងម្តាយដែលនៅខាងពីមុន ខ្ញុំសូមអរគុណអសលោកទាំងអស់ណឹងឯងសុំសម្ភាសន៍ក៏ខ្ញុំសូមអរគុណឲ្យអាយុវែង។

ក៖ បាទណឹងហើយអ្នកមីង ចឹងសូមអរគុណដល់អ្នកមីងដែលបានចំណាយពេលវេលាសម្ភាសន៍ជាមួយខ្ញុំ ខ្ញុំសូមជូនពរឲ្យអ្នកមីងនិងក្រុមគ្រួសារមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារមីងណា។

ខ៖ ចាស។